CELEX: 
Language: ro
Date: 2020-07-14 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) nr. 648/2012 al Parlamentului European și al Consiliului în ceea ce privește criteriile pe care ESMA ar trebui să le ia în considerare pentru a stabili dacă o contraparte centrală stabilită într-o țară terță este importantă din punct de vedere sistemic sau este probabil să devină importantă din punct de vedere sistemic pentru stabilitatea financiară a Uniunii sau a unuia ori mai multor state membre ale acesteia

COMISIA
                               EUROPEANĂ

                                                       Bruxelles, 14.7.2020
                                                       C(2020) 4892 final

                   REGULAMENTUL DELEGAT (UE) …/… AL COMISIEI

                                           din 14.7.2020

       de completare a Regulamentului (UE) nr. 648/2012 al Parlamentului European și al
      Consiliului în ceea ce privește criteriile pe care ESMA ar trebui să le ia în considerare
      pentru a stabili dacă o contraparte centrală stabilită într-o țară terță este importantă
     din punct de vedere sistemic sau este probabil să devină importantă din punct de vedere
         sistemic pentru stabilitatea financiară a Uniunii sau a unuia ori mai multor state
                                         membre ale acesteia

                                   (Text cu relevanță pentru SEE)

RO                                                                                                RO
 ---pagebreak---                                          EXPUNERE DE MOTIVE

     1.       CONTEXTUL ACTULUI DELEGAT
     Articolul 25 alineatul (2a) din Regulamentul (UE) nr. 648/2012 (EMIR) împuternicește
     Comisia să adopte un act delegat de stabilire a criteriilor care urmează să fie aplicate de
     Autoritatea Europeană pentru Valori Mobiliare și Piețe (ESMA) atunci când stabilește dacă o
     contrapartidă centrală (CPC) dintr-o țară terță este importantă din punct de vedere sistemic
     sau este probabil să devină importantă din punct de vedere sistemic pentru stabilitatea
     financiară a Uniunii sau a unuia ori mai multora dintre statele membre ale acesteia.
     Prezentul act delegat este adoptat în conformitate cu articolul 82 din EMIR, conform căruia
     Comisia depune eforturi pentru a consulta ESMA înainte de adoptarea unui astfel de act.

     2.       CONSULTĂRI ÎNAINTEA ADOPTĂRII ACTULUI
     Aspecte procedurale
     La 3 mai 2019, Comisia a trimis ESMA o cerere provizorie de opinii („consultanță tehnică”)
     cu privire la un act delegat al Comisiei care să precizeze criteriile prevăzute la articolul 25
     alineatul (2a) al doilea paragraf din EMIR. Între 29 mai 2019 și 29 iulie 2019, ESMA a
     efectuat o consultare publică cu privire la proiectul său de aviz tehnic. Răspunsurile la
     consultare care nu au caracter confidențial sunt publicate pe site-ul de internet al ESMA.
     ESMA a transmis Comisiei avizul său tehnic la 11 noiembrie 2019. Avizul tehnic primit pe
     baza acestui mandat nu aduce atingere deciziei finale a Comisiei, care este autonomă în acest
     domeniu.
     La 21 octombrie 2019, Comisia a consultat Grupul de experți al Comitetului european pentru
     valori mobiliare (EGESC) cu privire la conținutul provizoriu al prezentului act delegat.
     EGESC este format din reprezentanți ai statelor membre, ai Băncii Centrale Europene, ai
     Secretariatului Comisiei pentru afaceri economice și monetare din cadrul Parlamentului
     European și ai ESMA.
     În conformitate cu Orientările privind o mai bună legiferare, proiectul de act delegat a fost
     publicat pe Portalul pentru o mai bună legiferare timp de patru săptămâni, între 11 iunie și
     9 iulie 2020, perioadă în care publicul larg a putut oferi feedback. S-au primit 10 răspunsuri.
     Acestea sunt disponibile pe Portalul pentru o mai bună legiferare1. Pe lână feedback-ul primit
     prin intermediul Portalului pentru o mai bună legiferare, Comisia a primit și câteva răspunsuri
     confidențiale. De asemenea, ESMA a furnizat un feedback tehnic suplimentar.
     Opiniile părților interesate
     În cadrul consultării Grupului de experți al Comitetului european pentru valori mobiliare
     (EGESC) cu privire la conținutul provizoriu al prezentului act delegat, statele membre au
     sprijinit abordarea Comisiei și au sugerat câteva modificări pentru a încadra mai bine
     evaluarea ESMA și pentru a spori previzibilitatea procesului de clasificare.
     Răspunsurile la consultarea ESMA, precum și alte contribuții ad hoc au oferit Comisiei o
     gamă largă de opinii cu privire la conținutul actului delegat. Opiniile primite s-au referit, în
     principal, la lipsa de previzibilitate, la lipsa de proporționalitate și la necesitatea de a
     demonstra legătura cu Uniunea.
     Necesitatea de a asigura un grad de previzibilitate

     1
            https://ec.europa.eu/info/law/better-regulation/have-your-say/initiatives/12445-Systemic-importance-of-
            third-country-central-counterparties

RO                                                        1                                                           RO
 ---pagebreak---      Părțile interesate au subliniat importanța unui set optimizat de indicatori care ar putea oferi un
     grad adecvat de previzibilitate în ceea ce privește rezultatul.
     În primul rând, părțile interesate au subliniat necesitatea de a se concentra asupra unui set
     limitat de indicatori. Unele părți interesate au fost preocupate de faptul că o gamă largă de
     indicatori ar oferi ESMA o flexibilitate prea mare și ar conduce la o denaturare a numărului
     de CPC din țări terțe care urmează să fie identificate ca CPC de nivel 2. Mai multe părți
     interesate au solicitat, de asemenea, detalii suplimentare cu privire la modul în care se poate
     stabili dacă „o CPC este importantă din punct de vedere sistemic sau este probabil să devină
     importantă din punct de vedere sistemic pentru sistemul financiar al Uniunii sau al unuia ori
     mai multor state membre ale acesteia, ținând seama de toate criteriile următoare”. Unele
     părți interesate au considerat că nu toți indicatorii sunt relevanți pentru evaluarea importanței
     sistemice, iar informațiile furnizate pentru unii indicatori propuși ar fi generice pentru CPC și
     activitatea sa și, prin urmare, mai puțin relevante.
     În al doilea rând, părțile interesate au afirmat că lista de indicatori ar trebui să faciliteze
     stabilirea importanței sistemice a unei CPC dintr-o țară terță pentru Uniune. De asemenea,
     părțile interesate au remarcat incapacitatea CPC din țări terțe de a evalua în prealabil
     probabilitatea de a fi diferențiate ca CPC de nivel 2 și lipsa de transparență a procesului de
     determinare. În acest sens, unele părți interesate au exprimat preocupări cu privire la
     potențiala flexibilitate a ESMA în cadrul evaluării, de exemplu trimiterile la ESMA „pot” lua
     în considerare anumite aspecte ale indicatorilor, precum și posibilitatea ca ESMA să ia în
     considerare alți indicatori care nu sunt specificați în actul delegat.
     În consecință, părțile interesate au solicitat mai multe informații cu privire la modul în care va
     fi realizată evaluarea indicatorilor, dacă vor exista praguri, criterii de referință sau alte
     indicații ca atare pentru a asigura aplicarea corectă și consecventă a criteriilor de clasificare.
     De asemenea, preocuparea se referă la dificultatea pentru o CPC dintr-o țară terță să obțină
     securitate juridică. Ca atare, părțile interesate au solicitat o mai mare claritate și, prin urmare,
     ar trebui să se asigure certitudinea în această privință. În timpul EGESC, statele membre și-au
     exprimat sprijinul pentru utilizarea indicatorilor cantitativi în scopul de a oferi mai multă
     previzibilitate pentru CPC din țări terțe, precum și pentru a concentra resursele ESMA asupra
     CPC din țări terțe care ar putea avea o importanță mai sistemică pentru UE.
     Necesitatea de a asigura proporționalitatea prin limitarea sarcinii administrative inutile
     În unele răspunsuri, au fost exprimate preocupări cu privire la volumul de informații care
     trebuie furnizate pentru evaluarea indicatorilor. Părțile interesate au susținut că nu este clar
     modul în care colectarea unui volum atât de mare de informații ar permite evaluarea
     importanței sistemice a unei CPC dintr-o țară terță pentru Uniune. De asemenea, respectivele
     părți interesate au considerat că volumul de informații care trebuie furnizate nu este necesar și
     că este excesiv de împovărător pentru CPC mai mici din țări terțe. O parte interesată a
     subliniat că aceasta ar avea ca rezultat furnizarea de mai multe informații către ESMA de
     către CPC din țări terțe decât de CPC din UE.
     Preocuparea principală ridicată de părțile interesate a fost că CPC din țări terțe ar putea fi
     descurajate să solicite recunoașterea pe baza faptului că ar fi prea oneroasă, având în vedere
     volumul și nivelul de detaliu al informațiilor care trebuie furnizate. Părțile interesate au
     sugerat diverse opțiuni de gestionare a cerințelor de informare pentru clasificare, inclusiv:
             o evaluare, care să se concentreze în primul rând asupra unor indicatori cuantificabili
              direct relevanți pentru impactul intrării în dificultate majoră a unei CPC dintr-o țară
              terță asupra stabilității financiare a UE, în cazul în care, de exemplu, expunerea
              membrilor UE față de CPC dintr-o țară terță și valoarea monedelor UE deținute de

RO                                                    2                                                     RO
 ---pagebreak---               CPC dintr-o țară terță, apoi, ca un al doilea pas, în cazul în care potențialul de risc
              sistemic este considerat suficient de mare, ar putea fi luată în considerare evaluarea
              privind structura de proprietate și serviciile de compensare alternative. Această
              abordare a fost testată împreună cu statele membre în cadrul EGESC, care a
              sprijinit-o;
             o excepție de minimis pentru CPC mai mici din țări terțe în cazul cărora evaluarea nu
              se aplică acelor CPC din țări terțe care nu compensează în moneda Uniunii sau în
              monedele statelor sale membre;
             ierarhizarea indicatorilor în ordinea importanței pentru a evalua importanța sistemică,
              în scopul de a le identifica pe cei care sunt mai importanți pentru evaluare;
             în cazul CPC din țări terțe deja recunoscute, utilizarea informațiilor pe care ESMA le
              deține deja în ceea ce privește CPC din țări terțe, întrucât unele dintre informații s-ar
              suprapune cu informațiile pe care o CPC recunoscută dintr-o țară terță le-a furnizat
              deja în cererea sa de recunoaștere;
             ori de câte ori este posibil, informațiile aflate la dispoziția publicului pentru a evalua
              criteriile. Această abordare a fost testată împreună cu statele membre în cadrul
              EGESC, care a sprijinit-o;
             valorificarea evaluărilor și prezentărilor de informații existente în conformitate cu
              principiile CPMI-IOSCO pentru infrastructurile piețelor financiare („PFMI”).
              Această abordare a fost testată împreună cu statele membre în cadrul EGESC, care a
              sprijinit-o.
     De asemenea, unele părți interesate au subliniat că informațiile care urmează să fie furnizate
     de CPC din țări terțe sunt ample și pot include informații comerciale și alte informații
     sensibile. Ca atare, unele părți interesate au luat act de necesitatea asigurării confidențialității
     informațiilor furnizate.
     Necesitatea de a clarifica legătura cu Uniunea
     Unele părți interesate au subliniat faptul că Regulamentul EMIR impune ca legătura dintre o
     CPC dintr-o țară terță și Uniune sau unul dintre statele membre ale acesteia să fie stabilită pe
     baza activităților sale de compensare. O parte interesată a subliniat necesitatea ca toți
     indicatorii să stabilească o legătură clară cu UE pentru a determina în mod clar importanța
     respectivei CPC pentru UE. Părțile interesate au subliniat riscurile asociate cu evaluarea
     indicatorilor fără o legătură clară cu Uniunea, care ar putea conduce la un rezultat eronat
     conform căruia o CPC dintr-o țară terță care nu are relevanță sistemică pentru Uniune ar putea
     fi desemnată ca importantă din punct de vedere sistemic deoarece a fost inclusă în indicatori
     prea generali.
     În ceea ce privește evaluarea legăturii cu Uniunea, mai multe părți interesate au subliniat
     faptul că, pentru anumiți indicatori, această legătură ar trebui să facă obiectul unei trimiteri la
     monedele din Uniune, și anume evaluările ar trebui să se limiteze la monedele din Uniune, de
     exemplu atunci când se ia în considerare moneda instrumentelor compensate, a activelor-
     suport, a obligațiilor de plată etc. O parte interesată a sugerat că riscul sistemic ar trebui să fie
     definit în mod clar ca fiind legat de expunerile în monede din Uniune și de instituțiile
     financiare cu sediul în UE. O altă parte interesată a luat act de faptul că, deși monedele din
     Uniune sunt relevante pentru Uniune, monedele țărilor terțe pot fi relevante, de asemenea,
     pentru a evalua importanța sistemică pentru Uniune a CPC din țări terțe.

RO                                                    3                                                      RO
 ---pagebreak---      3.       EVALUAREA IMPACTULUI
     Comisia trebuie să specifice în continuare cele cinci criterii calitative pentru clasificare
     prevăzute la articolul 25 alineatul (2a) din Regulamentul EMIR și pe care ESMA trebuie să le
     ia în considerare la determinarea gradului de risc sistemic pe care o CPC dintr-o țară terță îl
     reprezintă pentru UE sau pentru unul sau mai multe dintre statele membre ale acesteia. Aceste
     criterii includ: (i) natura, dimensiunea și complexitatea activității CPC; (ii) efectul pe care l-ar
     avea intrarea în dificultate sau perturbarea activității unei CPC; (iii) structura membrilor
     compensatori ai CPC; (iv) servicii de compensare alternative furnizate de alte CPC; și (v)
     relațiile, interdependențele sau alte interacțiuni ale CPC cu alte infrastructuri. Pentru a stabili
     importanța sistemică a unei CPC dintr-o țară terță, ESMA trebuie să evalueze toate aceste
     criterii, niciunul dintre acestea nefiind determinant.
     Avizul tehnic al ESMA
     În avizul său tehnic, ESMA a propus un set de indicatori care specifică în continuare criteriile
     pentru a evalua dacă o CPC dintr-o țară terță este importantă din punct de vedere sistemic sau
     este probabil să devină importantă din punct de vedere sistemic pentru stabilitatea financiară a
     Uniunii sau a unuia ori mai multora dintre statele membre ale acesteia.
     Comisia a luat în considerare toate observațiile primite, inclusiv avizul tehnic al ESMA și
     răspunsurile la consultarea publică a ESMA, răspunsurile primite de la EGESC, precum și alte
     contribuții furnizate Comisiei de către părțile interesate.
     Cu toate acestea, prezentul act delegat se abate de la avizul tehnic al ESMA în măsura în care
     optimizează și simplifică abordarea ESMA, astfel cum se descrie în detaliu mai jos.
     Obiectivul acestor abateri este de a îmbunătăți în continuare proporționalitatea actului delegat,
     de a oferi o mai mare previzibilitate CPC din țări terțe și de a clarifica legătura cu UE
     prevăzută de EMIR, precum și de a reduce sarcina administrativă și costurile pentru CPC din
     țări terțe.
     Avizul tehnic al ESMA este însoțit de o evaluare a impactului. În acest context și ținând
     seama de faptul că abaterile Comisiei sunt menite să reducă și mai mult sarcina administrativă
     și costurile CPC din țări terțe în comparație cu avizul tehnic al ESMA, Comisia nu a pregătit o
     evaluare separată a impactului. Cu toate acestea, secțiunea 3 de mai jos evaluează impacturile
     pozitive și negative ale modificărilor introduse de Comisie și analizează costurile și
     beneficiile măsurilor propuse.
     Datele cantitative reflectate în secțiunea „costuri și beneficii” sunt însă limitate din mai multe
     motive. În primul rând, majoritatea datelor de care dispune Comisia sunt confidențiale și nu
     pot fi reproduse. În al doilea rând, ESMA a solicitat date cantitative ca parte a consultării sale
     publice, dar a primit un feedback foarte limitat. În al treilea rând, diferențele în ceea ce
     privește CPC din țări terțe sunt de așa natură încât costurile (și beneficiile) modificărilor vor
     varia considerabil, de exemplu în funcție de cât de multe informații au fost deja făcute publice
     sau au fost deja furnizate ESMA sau în funcție de dimensiunea și de complexitatea unei CPC
     dintr-o țară terță.

RO                                                    4                                                     RO
 ---pagebreak---      În avizul său tehnic, ESMA a enumerat trei opțiuni de politică, și anume:

     Opțiunea de politică Detalierea criteriilor prin stabilirea unui set complet de indicatori,
     1                    fiecare conținând o listă detaliată a aspectelor care trebuie acoperite
                          de fiecare indicator.

     Opțiunea de politică Detalierea criteriilor prin stabilirea unui număr mai mic de indicatori
     2                    care să acopere un set mai limitat de aspecte.

     Opțiunea de politică Detalierea criteriilor prin stabilirea unui set complet de indicatori
     3                    „bazați pe principii”, fiecare având scopul de a stabili o colectare de
                          date relevante de la CPC în cauză pentru a atinge obiectivul
                          indicatorului.

     ESMA a considerat că opțiunea 1 ar risca o aplicare disproporționat de mare a indicatorilor
     pentru toate CPC din țări terțe și că opțiunea 2 nu ar permite ESMA să includă toate datele
     relevante și, prin urmare, ar putea conduce la o evaluare limitată a importanței sistemice a
     unei CPC pentru UE sau pentru unul dintre statele membre ale acesteia. Prin urmare, ESMA
     recomandă opțiunea 3.
     Comisia consideră că abordarea propusă de ESMA trebuie să fie îmbunătățită șir indicatorii
     trebuie să fie specificați, astfel încât să se ofere mai multă claritate cu privire la informațiile
     pe care CPC din țări terțe ar trebui să le furnizeze și pe care ESMA ar trebui să le evalueze.
     Atunci când precizează criteriile care urmează să fie evaluate de ESMA în procesul de
     clasificare, Comisia a reținut principiile generale de previzibilitate și proporționalitate,
     reducând în același timp la minimum posibilele sarcini administrative asupra CPC care, prin
     natura lor, nu prezintă un risc sistemic pentru Uniune.
     Proporționalitatea
     Luând în considerare feedback-ul primit de la toate părțile interesate, Comisia a urmărit să
     introducă o abordare proporțională în ceea ce privește clasificarea CPC din țări terțe.
     Comisia consideră că este necesar să se acorde prioritate unora dintre elementele care trebuie
     evaluate, fără a se încălca cerința explicită conform căreia ar trebui evaluate toate criteriile și
     niciunul dintre criterii nu ar trebui să fie determinant în mod de sine stătător.
     Ca atare, Comisia propune îmbunătățirea în continuare a abordării propuse de ESMA în
     avizul său tehnic, prin optimizarea indicatorilor propuși și prin separarea clară a elementelor
     de informații de bază de acele elemente care sunt relevante numai pentru CPC care sunt mai
     susceptibile, în principiu, să reprezinte un risc sistemic pentru UE sau pentru unul dintre
     statele membre ale acesteia. Ca atare, în cadrul acestei abordări, tuturor CPC din țări terțe li se
     va solicita să furnizeze anumite informații de bază pentru a permite clasificarea. CPC din țări
     terțe care respectă anumiți indicatori cantitativi și care, prin urmare, sunt mai aproape de o
     delimitare neclară în jurul nivelului 1/nivelului 2 ar trebui să furnizeze în mod automat
     informații suplimentare pentru a permite o evaluare mai riguroasă în vederea clasificării. Prin
     urmare, ESMA ar trebui să evalueze mai întâi acești indicatori cantitativi pentru a stabili setul
     de informații solicitate de la o CPC dintr-o țară terță.
     În plus, Comisia remarcă faptul că numeroase informații de bază și, într-adevăr, unele dintre
     informațiile mai detaliate care trebuie furnizate sunt deja disponibile în mod public. Ca atare,
     se așteaptă ca ESMA să se bazeze, în măsura posibilului, pe date care sunt disponibile în mod
     public, de exemplu prin intermediul cadrului de informare al CPMI-IOSCO sau, în cazul CPC
     din țări terțe deja recunoscute, pe baza datelor pe care ESMA le deține deja.

RO                                                   5                                                     RO
 ---pagebreak---      În acest mod, ESMA ar trebui să aibă acces la toate informațiile relevante pentru procesul de
     clasificare, în timp ce sarcina administrativă care revine CPC din țări terțe va fi redusă în mod
     substanțial.
     Previzibilitatea
     În conformitate cu feedback-ul primit de la părțile interesate care solicită o mai mare
     previzibilitate, Comisia introduce trei indicatori obiectivi pentru a permite o abordare mai
     simplă și mai proporțională a procesului de clasificare. Fiecare criteriu este împărțit într-un set
     de elemente de bază și un set mai avansat de informații suplimentare, pe care ESMA ar trebui
     să le evalueze numai în cazul în care este îndeplinit unul dintre indicatorii obiectivi. Acești
     indicatori obiectivi sunt:
     (i)    dacă o CPC compensează sau intenționează să compenseze instrumente financiare
            exprimate în monede din Uniune;
     (ii)   resursele agregate colectate de o CPC, furnizate de către membrii compensatori stabiliți
            în Uniune/într-un stat membru sau de filiale ale unor entități stabilite în Uniune/într-un
            stat membru;
     (iii) cea mai mare obligație de plată care ar fi cauzată de situația de neîndeplinire a
           obligațiilor de plată a unuia sau a doi dintre cei mai mari membri compensatori în
           condiții de piață extreme, dar plauzibile2.
     Primul indicator ar urma să fie divizat pentru a se face diferența între clase de instrumente
     financiare care nu pot fi comparate cu ușurință: pe de o parte, tranzacții cu titluri de valoare
     (inclusiv operațiuni de finanțare prin instrumente financiare) și tranzacții cu instrumente
     financiare derivate executate pe o piață reglementată sau pe o piață dintr-o țară terță
     considerată ca fiind echivalentă cu o piață reglementată și, pe de altă parte, instrumente
     financiare derivate extrabursiere.
     Pentru acești indicatori au fost stabilite praguri cantitative, determinate pe baza datelor de care
     dispune Comisia. Aceste praguri nu împiedică ESMA să efectueze o evaluare comparativă și
     respectă EMIR, întrucât pragurile nu ar fi determinante în sine. Pragurile ar oferi mai degrabă
     o indicație că este puțin probabil, dar este totuși posibil, ca CPC din țări terțe care respectă
     aceste praguri să fie determinate ca fiind CPC de nivel 1,
     Aceste modificări îmbunătățesc previzibilitatea exercițiului de clasificare, îmbunătățind astfel
     eficiența acestuia.
     Legătura cu UE
     Comisia a urmărit să clarifice legătura dintre UE și diferiți indicatori, precum și relevanța
     acestora pentru evaluarea importanței sistematice pentru UE a unei CPC dintr-o țară terță. În
     special, indicatorii cantitativi utilizați pentru a spori gradul de previzibilitate a procesului de
     clasificare se referă fie la activitatea membrilor compensatori ai UE și a clienților CPC, fie la
     activitatea CPC în instrumentele exprimate în monedele UE. În plus, elementele care specifică
     criteriile sunt destinate, în general, să fie evaluate astfel încât să ilustreze în mod clar impactul
     CPC asupra stabilității financiare a Uniunii.
     .

     2
             Astfel cum se înțelege în mod obișnuit în temeiul principiilor CPMI-IOSCO pentru infrastructurile
             piețelor financiare.

RO                                                      6                                                        RO
 ---pagebreak---      3.1      Analiza costurilor și a beneficiilor
     Prin introducerea unei abordări în două etape a procesului de clasificare și prin asigurarea
     faptului că ESMA poate recurge cât mai mult posibil la datele aflate la dispoziția publicului
     sau la datele aflate deja în posesia sa, opțiunea de politică reținută de Comisie limitează
     costurile pentru ESMA și pentru CPC din țări terțe care sunt evaluate în vederea recunoașterii
     sau pentru care recunoașterea este în curs de revizuire.
     Costurile suportate de ESMA ar trebui să fie mai mici decât în cadrul abordării propuse de
     ESMA, întrucât ESMA va trebui să evalueze doar un set limitat de date pentru acele CPC care
     nu sunt incluse în indicatorii cantitativi introduși în prezentul regulament.
     Pe de o parte, costurile pot crește deoarece ESMA trebuie să se bazeze pe datele disponibile
     public sau informațiile pe care le deține deja, mai degrabă decât să se bazeze exclusiv pe
     informații noi din partea unei CPC dintr-o țară terță. Acest lucru înseamnă că ESMA ar putea
     fi nevoită să verifice ce informații sunt disponibile deja, ceea ce ar putea necesita mai multe
     resurse.
     Pe de altă parte, cantitatea de informații care trebuie colectate și analizate este optimizată în
     mod substanțial. Acest lucru ar trebui să reducă resursele necesare ESMA pentru a efectua
     evaluarea comparativă și să concentreze resursele asupra CPC din țări terțe care sunt, în
     principiu, mai susceptibile de a fi CPC de nivel 2. De asemenea, resursele ar putea fi reduse
     prin utilizarea informațiilor aflate la dispoziția publicului sau a celor deținute, întrucât se
     presupune că informațiile sunt furnizate deja într-un format relativ standardizat și comparabil.
     Este mai puțin probabil să apară întrebări referitoare la informații sau la calitatea datelor
     furnizate.
     De asemenea, costurile pentru CPC din țări terțe ar trebui să fie mai mici. În primul rând,
     cantitatea de informații furnizate este optimizată în mod substanțial. Anumite informații
     suplimentare ar fi necesare numai în ceea ce privește CPC potențial mai importante din punct
     de vedere sistemic. Aceasta înseamnă că se vor reduce în mod substanțial costurile pentru
     acele CPC care sunt mai puțin relevante din punct de vedere sistemic. În al doilea rând, se
     preconizează că ESMA va utiliza datele deja disponibile, aflate la dispoziția publicului sau de
     altă natură. Teoretic, acest lucru ar trebui să reducă și mai mult costurile pentru toate CPC din
     țări terțe. Cu toate acestea, modalitățile de colectare a acestor informații ar trebui să fie
     specificate mai în detaliu în standardul tehnic de reglementare al ESMA privind informațiile
     care trebuie furnizate către ESMA pentru recunoașterea unei CPC3. În al treilea rând, având în
     vedere că se preconizează că ESMA va avea nevoie de mai puține resurse pentru a evalua
     clasificarea (de exemplu, datorită unei abordări mai proporționale), ar trebui să existe, de
     asemenea, o reducere a nivelului taxelor necesare pentru recunoașterea inițială a unei CPC
     dintr-o țară terță, întrucât această taxă include clasificarea CPC din țări terțe.

     3.2      Proporționalitate
     Prezentul regulament specifică în continuare criteriile pe care ESMA trebuie să le ia în
     considerare atunci când evaluează o CPC dintr-o țară terță, fie în cursul recunoașterii inițiale,
     fie în cursul revizuirii unei decizii de recunoaștere existente, în conformitate cu EMIR.
     Prezentul regulament limitează sarcina impusă asupra CPC nesistemice prin limitarea
     informațiilor pe care acestea trebuie să le furnizeze la cea care este strict necesară și permite
     ESMA să prioritizeze resursele și să ia decizii rapide în ceea ce privește clasificarea, printr-un
     proces optimizat.
     3
            Regulamentul delegat (UE) nr. 153/2013 al Comisiei din 19 decembrie 2012 privind completarea
            Regulamentului (UE) nr. 648/2012 al Parlamentului European și al Consiliului în ceea ce privește
            standarde tehnice de reglementare privind cerințele pentru contrapărțile centrale.

RO                                                     7                                                       RO
 ---pagebreak---      Având în vedere cele de mai sus, prezentul regulament asigură aplicarea proporțională a
     normelor prevăzute în EMIR, ținând astfel seama de principiul proporționalității.

     3.3      Subsidiaritate
     EMIR este un regulament obligatoriu în toate elementele sale și se aplică direct în toate statele
     membre. Temeiul juridic pentru EMIR este articolul 114 din Tratatul privind funcționarea
     Uniunii Europene, iar orice modificări aduse acestuia ar avea același temei juridic.
     Regulamentul EMIR stabilește cadrul de supraveghere aplicabil CPC din țări terțe care oferă
     servicii de compensare membrilor compensatori sau locurilor de tranzacționare stabilite în
     UE. Statele membre și autoritățile naționale de supraveghere nu pot soluționa propriile lor
     riscuri sistemice generate de CPC cu grad ridicat de integrare și interconectare, care
     funcționează la nivel transfrontalier, în afara sferei de aplicare a jurisdicțiilor naționale. În
     plus, statele membre și autoritățile naționale nu pot aborda pe cont propriu riscurile sistemice
     pe care CPC din țări terțe le pot prezenta pentru stabilitatea financiară a UE în ansamblul său,
     Ca atare, obiectivele EMIR de sporire a siguranței și eficienței CPC prin stabilirea unor
     cerințe uniforme privind activitățile acestora nu pot fi atinse în mod suficient de către statele
     membre și, prin urmare, având în vedere amploarea acțiunilor, pot fi realizate mai bine la
     nivelul UE, în conformitate cu principiul subsidiarității, astfel cum este prevăzut la articolul 5
     din Tratatul UE.

     4.       ELEMENTELE JURIDICE ALE ACTULUI DELEGAT
     Prezentul regulament delegat stabilește norme pentru a detalia în continuare criteriile pe care
     ESMA ar trebui să le ia în considerare pentru a stabili dacă o CPC dintr-o țară terță este
     importantă din punct de vedere sistemic sau este probabil să devină importantă din punct de
     vedere sistemic pentru stabilitatea financiară a Uniunii sau a unuia ori mai multora dintre
     statele membre ale acesteia.
             Articolul 1 definește setul de elemente de bază care trebuie evaluate de ESMA atunci
              când se iau în considerare natura, dimensiunea și complexitatea activităților CPC, în
              conformitate cu articolul 25 alineatul (2a) litera (a). Acesta definește, de asemenea,
              un set de elemente suplimentare care trebuie evaluate pentru CPC care întrunește
              unul sau mai mulți dintre indicatorii cantitativi menționați la articolul 6.
             Articolul 2 definește setul de elemente de bază care trebuie evaluate de ESMA atunci
              când se ia în considerare efectul unei intrări în dificultate sau al unei perturbări a
              activității unei CPC în conformitate cu articolul 25 alineatul (2a) litera (b). Acesta
              definește, de asemenea, un set de elemente suplimentare care trebuie evaluate pentru
              CPC care întrunește unul sau mai mulți dintre indicatorii cantitativi menționați la
              articolul 6.
             Articolul 3 definește setul de elemente de bază care trebuie evaluate de ESMA atunci
              când se ia în considerare structura membrilor compensatori ai CPC, în conformitate
              cu articolul 25 alineatul (2a) litera (c). Acesta definește, de asemenea, un set de
              elemente suplimentare care trebuie evaluate pentru CPC care întrunește unul sau mai
              mulți dintre indicatorii cantitativi menționați la articolul 6.
             Articolul 4 definește setul de elemente de bază care trebuie evaluate de ESMA atunci
              când se iau în considerare serviciile de compensare alternative furnizate de alte CPC
              în conformitate cu articolul 25 alineatul (2a) litera (d). Acesta definește, de
              asemenea, un set de elemente suplimentare care trebuie evaluate pentru CPC care
              întrunește unul sau mai mulți dintre indicatorii cantitativi menționați la articolul 6.

RO                                                   8                                                    RO
 ---pagebreak---         Articolul 5 definește setul de elemente de bază care trebuie evaluate de ESMA atunci
         când se ia în considerare legătura, interdependențele sau alte interacțiuni ale CPC, în
         conformitate cu articolul 25 alineatul (2a) litera (e). Acesta definește, de asemenea,
         un set de elemente suplimentare care trebuie evaluate pentru CPC care întrunește
         unul sau mai mulți dintre indicatorii cantitativi menționați la articolul 6.
        Articolul 6 definește indicatorii cantitativi care permit ESMA să estimeze expunerea
         membrilor compensatori și a clienților stabiliți în Uniune la CPC din țări terțe.
        Articolul 7 prevede data intrării în vigoare a actului.

RO                                              9                                                  RO
 ---pagebreak---                     REGULAMENTUL DELEGAT (UE) …/… AL COMISIEI

                                               din 14.7.2020

       de completare a Regulamentului (UE) nr. 648/2012 al Parlamentului European și al
      Consiliului în ceea ce privește criteriile pe care ESMA ar trebui să le ia în considerare
      pentru a stabili dacă o contraparte centrală stabilită într-o țară terță este importantă
     din punct de vedere sistemic sau este probabil să devină importantă din punct de vedere
         sistemic pentru stabilitatea financiară a Uniunii sau a unuia ori mai multor state
                                         membre ale acesteia

                                      (Text cu relevanță pentru SEE)

     COMISIA EUROPEANĂ,
     având în vedere Tratatul privind funcționarea Uniunii Europene,
     având în vedere Regulamentul (UE) nr. 648/2012 al Parlamentului European și al Consiliului
     din 4 iulie 2012 privind instrumentele financiare derivate extrabursiere, contrapărțile centrale
     și registrele centrale de tranzacții, în special articolul 25 alineatul (2a) al doilea paragraf,
     întrucât:
     (1)    Atunci când evaluează gradul de risc sistemic pe care îl prezintă o CPC dintr-o țară
            terță pentru stabilitatea financiară a Uniunii sau a unuia ori mai multora dintre statele
            membre ale acesteia, ESMA ar trebui să ia în considerare o serie de considerații
            cantitative și calitative obiective, care să justifice decizia sa de a recunoaște o CPC
            dintr-o țară terță drept CPC de nivel 1 sau de nivel 2. De asemenea, aceasta ar trebui să
            ia în considerare toate condițiile în care Comisia ar fi adoptat decizia de echivalență. În
            special, atunci când evaluează profilul de risc al unei CPC dintr-o țară terță, ESMA
            trebuie să ia în considerare indicatori de activitate cantitativi obiectivi și transparenți în
            ceea ce privește activitatea desfășurată în legătură cu participanții compensatori
            stabiliți în Uniune sau exprimați în monede din Uniune, la momentul evaluării. În timp
            ce ESMA trebuie să ia în considerare activitatea desfășurată de CPC într-o manieră
            holistică, evaluarea sa ar trebui să reflecte riscul pe care o anumită CPC l-ar putea
            prezenta pentru stabilitatea financiară a Uniunii.
     (2)    La precizarea criteriilor pe care ESMA trebuie să le ia în considerare atunci când
            determină nivelul unei CPC dintr-o țară terță, ar trebui luată în considerare natura
            tranzacțiilor compensate prin CPC, inclusiv complexitatea acestora, profilul de risc și
            scadența medie, precum și transparența și lichiditatea piețelor în cauză și măsura în
            care activitățile de compensare ale CPC sunt exprimare în euro sau în alte monede din
            Uniune. În această privință, caracteristici specifice ale anumitor produse, cum ar fi
            produsele agricole, enumerate și executate pe piețe reglementate din țări terțe, care se
            referă la piețe care deservesc în mare măsură contrapărțile nefinanciare naționale din
            țara terță respectivă și care își gestionează riscurile comerciale prin intermediul acestor
            contracte, pot prezenta un risc neglijabil pentru membrii compensatori și pentru
            locurile de tranzacționare din Uniune deoarece au un grad scăzut de interconectare
            sistemică cu restul sistemului financiar.

RO                                                   10                                                      RO
 ---pagebreak---      (3)   Țările în care funcționează CPC, amploarea serviciilor pe care le furnizează,
           caracteristicile instrumentelor financiare pe care le compensează, precum și volumele
           compensate sunt indicatori obiectivi ai complexității activității CPC. Atunci când se ia
           în considerare criteriul stabilit la articolul 25 alineatul (2a) litera (a) din Regulamentul
           (UE) nr. 648/2012, ESMA ar trebui, prin urmare, să evalueze structura acționariatului,
           structura comercială și organizatorică a CPC, precum și gama, natura și complexitatea
           serviciilor de compensare oferite de CPC, precum și măsura în care aceste servicii sunt
           importante pentru membrii și clienții compensatori („participanți compensatori”)
           stabiliți în Uniune. În timp ce importanța sistemică a unei CPC ar trebui să fie evaluată
           în mod holistic, ESMA ar trebui să țină seama în mod specific de proporția activității
           CPC efectuată în monede din Uniune, precum și de proporția activității CPC inițiate de
           participanții compensatori stabiliți în Uniune. Pentru o CPC care este mai probabil să
           aibă o importanță sistemică pentru Uniune, este important ca ESMA să evalueze
           structura și acționariatul grupului din care ar putea face parte CPC pentru a stabili dacă
           interesele Uniunii sunt în pericol. În plus, amploarea, lichiditatea și transparența
           piețelor deservite de o astfel de CPC ar trebui, de asemenea, să fie evaluate, astfel
           încât ESMA să poată înțelege mai bine riscul pentru membrii compensatori stabiliți în
           Uniune în ceea ce privește desfășurarea unei acțiuni de gestionare a situației de
           neîndeplinire a obligațiilor de plată
     (4)   Capitalul CPC și resursele financiare alocate de participanții compensatori, precum și
           tipul și natura garanțiilor reale pe care le furnizează sunt elemente esențiale care
           trebuie luate în considerare la evaluarea capacității unei CPC de a rezista oricărei
           evoluții negative. Atunci când se ia în considerare criteriul stabilit la articolul 25
           alineatul (2a) litera (b) din Regulamentul (UE) nr. 648/2012, ESMA ar trebui, prin
           urmare, să dispună de o imagine de ansamblu asupra resurselor financiare de care
           dispune CPC în cazul unui eveniment de neîndeplinire a obligațiilor sau care nu
           implică neîndeplinirea obligațiilor de plată. De asemenea, ESMA ar trebui să ia în
           considerare natura garantată, negarantată, angajată, neangajată, finanțată sau
           nefinanțată a acestor resurse, precum și mijloacele utilizate de CPC pentru a asigura
           securitatea juridică și încrederea în ceea ce privește decontarea plăților pe care le
           efectuează și garanțiile aferente. În cele din urmă, ESMA ar trebui să ia în considerare
           existența, natura și efectul unui cadru de redresare și rezoluție pentru CPC aflate în
           jurisdicția CPC care solicită recunoașterea. Aceste cadre de redresare și de rezoluție ar
           trebui evaluate în raport cu orientările convenite la nivel internațional și cu atribuțiile-
           cheie. Atunci când analizează riscul de decontare și de lichiditate, ESMA ar trebui să
           acorde o atenție specială, pentru acele CPC care sunt susceptibile de avea un caracter
           sistemic, la securitatea accesării lichidităților de către respectivele CPC, precum și la
           presiunile legate de lichiditate asupra monedelor din Uniune. În timp ce siguranța
           plăților și a tranzacțiilor comerciale ar putea fi consolidată prin utilizarea tehnologiei
           registrelor distribuite sau a altor tehnologii recente, ESMA ar trebui să acorde atenție
           riscului suplimentar pe care aceasta îl poate aduce pentru CPC, în special în ceea ce
           privește riscurile cibernetice.
     (5)   Natura condițiilor impuse de o CPC pentru ca participanții compensatori să aibă acces
           la serviciile sale și interconexiunile dintre acești participanți compensatori au
           repercusiuni asupra modului în care o CPC poate fi afectată de un eveniment
           nefavorabil în raport cu respectivii participanți. Prin urmare, atunci când se ia în
           considerare criteriul stabilit la articolul 25 alineatul (2a) litera (c) din Regulamentul
           (UE) nr. 648/2012, ESMA ar trebui să determine, în măsura posibilului, identitatea
           participanților compensatori față de CPC, în special în cazul în care CPC în cauză
           furnizează servicii participanților compensatori stabiliți în Uniune. De asemenea,

RO                                                 11                                                     RO
 ---pagebreak---            ESMA ar trebui să determine cota de piață relevantă sau importanța relativă a
           participanților compensatori sau a grupurilor de participanți compensatori la CPC în
           cauză. În măsura în care este necesar pentru evaluarea impactului pe care l-ar putea
           avea asupra structurii membrilor compensatori, ESMA ar trebui să evalueze condițiile
           și opțiunile în temeiul cărora CPC oferă acces la serviciile sale de compensare. În ceea
           ce privește o CPC care este susceptibilă de a fi sistemică pentru Uniune, ESMA ar
           trebui să evalueze dacă cerințele legale și prudențiale pe care o CPC le impune
           membrilor săi compensatori sunt suficient de stricte.
     (6)   În cazul unei perturbări a activității unei CPC, poate fi necesar ca participanții
           compensatori să se bazeze, direct sau indirect, pe furnizarea de servicii similare sau
           identice de către alte CPC. Prin urmare, pentru a evalua importanța relativă a CPC care
           solicită recunoașterea, ESMA ar trebui să stabilească, atunci când ia în considerare
           criteriul stabilit la articolul 25 alineatul (2a) litera (d) din Regulamentul (UE) nr.
           648/2012, dacă participanții compensatori pot înlocui unele sau toate serviciile de
           compensare furnizate de respectiva CPC cu servicii furnizate de alte CPC, în special în
           cazul în care respectivele CPC alternative sunt autorizate sau recunoscute în Uniune.
           În cazul în care membrii compensatori și clienții stabiliți în Uniune pot să compenseze
           doar anumite produse care fac obiectul unei obligații de compensare într-o CPC dintr-
           o țară terță, importanța sistemică a respectivei CPC ar trebui să fie evaluată de ESMA
           cu atenție deosebită.
     (7)   CPC pot fi conectate în multe moduri la alte infrastructuri financiare, cum ar fi alte
           CPC sau depozitari centrali de titluri de valoare. O perturbare a acestor conexiuni
           poate afecta buna funcționare a CPC. Prin urmare, atunci când se ia în considerare
           criteriul prevăzut la articolul 25 alineatul (2a) litera (e) din Regulamentul (UE) nr.
           648/2012, ESMA ar trebui să evalueze măsura în care respectiva CPC este conectată la
           alte infrastructuri ale pieței financiare sau la alte instituții financiare într-un mod care
           ar putea avea un impact asupra stabilității financiare a Uniunii sau a unuia ori mai
           multora dintre statele membre ale acesteia. În acest scop, ESMA ar trebui să acorde o
           atenție deosebită legăturilor și relațiilor de interdependență cu entitățile aflate în
           Uniune. În sfârșit, ESMA ar trebui să identifice și să evalueze natura serviciilor
           externalizate de CPC și riscul pe care astfel de acorduri l-ar putea reprezenta pentru
           CPC în cazul în care acestea ar urma să fie întrerupte sau afectate în vreun fel.
     (8)   În cazul în care, astfel cum se stabilește utilizând indicatori cantitativi obiectivi,
           expunerea membrilor compensatori și a clienților stabiliți în Uniune la o CPC este
           semnificativă, ESMA ar trebui să evalueze elementele suplimentare pentru fiecare
           criteriu. Cu cât o CPC îndeplinește mai mulți dintre acești indicatori, cu atât este mai
           mare probabilitatea ca ESMA să concluzioneze că respectiva CPC are o importanță
           sistemică pentru stabilitatea financiară a Uniunii sau a unuia ori mai multora dintre
           statele membre ale acesteia.
     (9)   Prezentul regulament delegat ar trebui să intre în vigoare de urgență pentru a asigura
           operaționalizarea cât mai rapidă a Regulamentului (UE) 2019/2099,

RO                                                 12                                                     RO
 ---pagebreak---      ADOPTĂ PREZENTUL REGULAMENT:

                                             Articolul 1

                       Natura, dimensiunea și complexitatea activității CPC
     1.   Atunci când se ia în considerare criteriul stabilit la articolul 25 alineatul (2a) litera (a)
          din Regulamentul (UE) nr. 648/2012, ESMA evaluează următoarele elemente:
          (a)   țările în care CPC prestează sau intenționează să presteze servicii;
          (b)   măsura în care CPC prestează alte servicii în plus față de serviciile de
                compensare;
          (c)   tipul de instrumente financiare compensate sau care urmează să fie compensate
                prin CPC;
          (d)   dacă instrumentele financiare compensate sau care urmează să fie compensate
                prin CPC fac obiectul obligației de compensare prevăzute la articolul 4 din
                Regulamentul (UE) nr. 648/2012;
          (e)   valorile medii compensate prin CPC pe o perioadă de un an, la următoarele
                niveluri:
                (i)    nivelul CPC;
                (ii)   nivelul fiecărui membru compensator care este o entitate stabilită în
                       Uniune sau o entitate care face parte dintr-un grup supus supravegherii
                       consolidate în Uniune;
                (iii) nivelul membrilor compensatori stabiliți în afara Uniunii sau care nu fac
                      parte dintr-un grup supus supravegherii consolidate în Uniune, în cazul în
                      care aceștia compensează în numele clienților și al clienților indirecți
                      stabiliți în Uniune, în mod agregat.
          (f)   dacă CPC a finalizat o evaluare a profilului său de risc pe baza standardelor
                convenite la nivel internațional sau în alt mod, metodologia utilizată și
                rezultatul evaluării.
     2.   În sensul alineatului (1) litera (e), ESMA evaluează separat următoarele valori:
          (a)   în cazul tranzacțiilor cu titluri de valoare [inclusiv operațiuni de finanțare prin
                instrumente financiare, în conformitate cu Regulamentul (UE) 2015/2365],
                valoarea pozițiilor deschise;
          (b)   în cazul tranzacțiilor cu instrumente financiare derivate tranzacționate pe o
                piață reglementată în sensul Directivei 2014/65/UE, valoarea pozițiilor
                deschise sau a cifrei de afaceri;
          (c)   în cazul tranzacțiilor cu instrumente financiare derivate extrabursiere (OTC),
                valoarea brută și valoarea restantă noțională netă.
          Aceste valori sunt evaluate în funcție de monedă și de clasa de active.
     3.   În cazul în care se aplică oricare dintre indicatorii menționați la articolul 6, ESMA, în
          plus față de elementele enumerate la alineatul (1) din prezentul articol, evaluează, de
          asemenea, următoarele elemente:
          (a)   structura acționariatului CPC;

RO                                                13                                                      RO
 ---pagebreak---           (b)    în cazul în care CPC aparține aceluiași grup ca o altă infrastructură a pieței
                 financiare, cum ar fi o altă CPC sau un depozitar central de titluri de valoare,
                 structura corporativă a grupului din care face parte CPC;
          (c)    dacă CPC oferă servicii de compensare clienților sau clienților indirecți stabiliți
                 în Uniune prin intermediul unor membri compensatori stabiliți în afara Uniunii;
          (d)    natura, amploarea și lichiditatea piețelor deservite și nivelul de informații de
                 care dispun participanții la piață cu privire la datele adecvate despre stabilirea
                 prețurilor și la orice surse general acceptate și fiabile de stabilire a prețurilor;
          (e)    dacă amploarea intereselor de tranzacționare, cotațiile și prețurile de vânzare și
                 de cumpărare sunt făcute publice pretranzacționare;
          (f)    dacă prețul, volumul și momentul tranzacțiilor efectuate sau încheiate pe
                 piețele deservite de CPC și în afara acestora sunt făcute publice
                 posttranzacționare.

                                             Articolul 2

                Efectul intrării în dificultate sau al perturbării activității unei CPC
     1.   Atunci când ia în considerare criteriul stabilit la articolul 25 alineatul (2a) litera (b)
          din Regulamentul (UE) nr. 648/2012, ESMA evaluează următoarele elemente:
          (a)    capitalul, inclusiv rezultatul reportat și rezervele CPC;
          (b)    tipul și valoarea garanțiilor acceptate și deținute de CPC, marjele de ajustare
                 aplicate, metodologia corespunzătoare privind marjele de ajustare, moneda în
                 care este exprimată garanția și măsura în care garanția este furnizată de entități
                 stabilite în Uniune sau care fac parte dintr-un grup supus supravegherii
                 consolidate în Uniune;
          (c)    valoarea maximă a marjelor colectate de CPC într-o singură zi în cursul
                 perioadei de 365 de zile care precedă evaluarea ESMA;
          (d)    valoarea maximă a marjelor colectate de CPC într-o singură zi, în cursul
                 perioadei de 365 de zile care precedă evaluarea ESMA, din partea fiecărui
                 membru compensator care este o entitate stabilită în Uniune sau o entitate care
                 face parte dintr-un grup supus supravegherii consolidate în Uniune, pentru
                 fiecare clasă de active sau fond de garantare segregat, dacă este cazul;
          (e)    după caz, pentru fiecare fond de garantare al CPC, contribuțiile maxime la
                 fondul de garantare solicitate și deținute de CPC într-o singură zi, în cursul
                 perioadei de 365 de zile care precedă evaluarea ESMA;
          (f)    după caz, pentru fiecare fond de garantare al CPC, contribuțiile maxime la
                 fondul de garantare solicitate și deținute de CPC într-o singură zi, în cursul
                 perioadei de 365 de zile care precedă evaluarea ESMA, din partea fiecărui
                 membru compensator care este o entitate stabilită în Uniune sau o entitate care
                 face parte dintr-un grup supus supravegherii consolidate în Uniune;
          (g)    cea mai mare obligație de plată estimată pentru o singură zi în total și în fiecare
                 monedă din Uniune care ar fi cauzată de situația de neîndeplinire a obligațiilor
                 de plată a unuia sau a doi dintre cei mai mari membri compensatori individuali
                 (și a entităților afiliate acestora) în condiții de piață extreme, dar plauzibile;

RO                                                14                                                    RO
 ---pagebreak---           (h)   valoarea totală și pentru fiecare monedă din Uniune a resurselor financiare
                lichide în beneficiul CPC, separat în funcție de tipul de resurse, inclusiv
                depozitele în numerar, resursele angajate sau neangajate;
          (i)   valoarea totală a resurselor financiare lichide alocate CPC de către entități
                stabilite în Uniune sau care fac parte dintr-un grup supus supravegherii
                consolidate în Uniune.
     2.   În cazul în care se aplică oricare dintre indicatorii menționați la articolul 6, ESMA, în
          plus față de elementele enumerate la alineatul (1) din prezentul articol, evaluează, de
          asemenea, următoarele elemente:
          (a)   identitatea furnizorilor de lichiditate stabiliți în Uniune sau care fac parte dintr-
                un grup supus supravegherii consolidate în Uniune;
          (b)   valorile zilnice medii și maxime agregate ale plăților încasate și efectuate în
                fiecare monedă din Uniune;
          (c)   măsura în care sunt utilizați banii băncii centrale pentru decontări și plăți sau
                dacă sunt utilizate alte entități pentru decontări sau plăți;
          (d)   măsura în care CPC aplică tehnologii precum tehnologia registrelor distribuite
                în procesul său de decontare/de plată;
          (e)   planul de redresare al CPC;
          (f)   regimul de rezoluție aplicabil CPC;
          (g)   existența unui grup de gestionare a crizelor pentru CPC în cauză.

                                            Articolul 3

                           Structura membrilor compensatori ai CPC
     1.   Atunci când ia în considerare criteriul stabilit la articolul 25 alineatul (2a) litera (c)
          din Regulamentul (UE) nr. 648/2012, ESMA evaluează următoarele:
          (a)   membrii compensatori și, în măsura în care informațiile sunt disponibile,
                existența și identitatea clienților sau clienților indirecți stabiliți în Uniune sau
                care fac parte dintr-un grup supus supravegherii consolidate în Uniune care
                utilizează serviciile de compensare ale CPC și
          (b)   diferitele opțiuni disponibile pentru a accesa serviciile de compensare ale CPC
                (inclusiv diferite modele de afiliere și de acces direct pentru clienți), precum și
                condițiile de acordare, refuzare sau sistare a accesului.
     2.   În cazul în care se aplică oricare dintre indicatorii menționați la articolul 6, ESMA, în
          plus față de elementele enumerate la alineatul (1) din prezentul articol, evaluează în
          mod specific orice cerințe legale sau prudențiale impuse de CPC membrilor
          compensatori pentru a avea acces la serviciile sale de compensare.

                                            Articolul 4

                   Servicii de compensare alternative furnizate de alte CPC
     1.   Atunci când ia în considerare criteriul stabilit la articolul 25 alineatul (2a) litera (d)
          din Regulamentul (UE) nr. 648/2012, ESMA evaluează dacă membrii compensatori

RO                                               15                                                     RO
 ---pagebreak---             și clienții stabiliți în Uniune pot accesa parțial sau integral serviciile de compensare
            furnizate de o CPC prin intermediul altor CPC și dacă respectivele CPC sunt
            autorizate sau recunoscute în temeiul articolelor 14 și 25 din regulamentul respectiv.
     2.     Atunci când se aplică oricare dintre indicatorii menționați la articolul 6, ESMA, în
            plus față de elementele enumerate la alineatul (1) din prezentul articol, evaluează, de
            asemenea, dacă serviciile furnizate de CPC se referă la o clasă de instrumente
            financiare derivate care face obiectul obligației de compensare prevăzute la articolul
            4 din Regulamentul (UE) nr. 648/2012.

                                              Articolul 5

                     Relațiile, interdependențele sau alte interacțiuni ale CPC
     1.     Atunci când ia în considerare criteriul prevăzut la articolul 25 alineatul (2a) litera (e)
            din Regulamentul (UE) nr. 648/2012, ESMA evaluează conținutul funcțiilor,
            serviciilor sau activităților externalizate de CPC.
     2.     În cazul în care se aplică oricare dintre indicatorii menționați la articolul 6, ESMA, în
            plus față de elementele enumerate la alineatul (1) din prezentul articol, evaluează, de
            asemenea, următoarele elemente:
            (a)   efectele posibile pe care le-ar avea asupra Uniunii sau asupra unuia ori mai
                  multora dintre statele membre ale acesteia incapacitatea furnizorului de funcții,
                  servicii sau activități externalizate de a-și îndeplini obligațiile prevăzute în
                  acordurile de externalizare;
            (b)   dacă CPC deservește locuri de tranzacționare stabilite în Uniune;
            (c)   dacă CPC are acorduri de interoperabilitate sau acorduri de încrucișare a
                  marjelor cu CPC stabilite în Uniune sau legături cu alte infrastructuri ale pieței
                  financiare situate în Uniune sau participații în astfel de infrastructuri, cum ar fi
                  depozitarii centrali de titluri de valoare sau sistemele de plată.

                                              Articolul 6

     Indicatori ai expunerii minime la CPC a membrilor compensatori și a clienților stabiliți în
                                             Uniune
     1.     Indicatorii în sensul articolelor 1-5 sunt următorii:
            (a)   pozițiile deschise maxime ale tranzacțiilor cu titluri de valoare, inclusiv ale
                  operațiunilor de finanțare prin instrumente financiare, sau ale instrumentelor
                  financiare derivate tranzacționate la bursă, exprimate în monede din Uniune,
                  compensate prin CPC în cursul perioadei de un an care precedă evaluarea sau
                  care urmează să fie compensate prin CPC în cursul perioadei de un an care
                  urmează evaluării depășesc 1 000 de miliarde EUR;
            (b)   valoarea noțională maximă a tranzacțiilor în derulare cu instrumente financiare
                  derivate extrabursiere exprimate în monede din Uniune compensate prin CPC
                  în cursul perioadei de un an care precedă evaluarea sau care urmează să fie
                  compensate prin CPC în cursul perioadei de un an care urmează evaluării
                  depășește 1 000 de miliarde EUR;

RO                                                 16                                                    RO
 ---pagebreak---               (c)   cerința de marjă agregată medie și contribuțiile la fondul de garantare pentru
                    conturile deținute la CPC de către membrii compensatori care sunt entități
                    stabilite în Uniune sau care fac parte dintr-un grup supus supravegherii
                    consolidate în Uniune, calculate de CPC pe o bază netă la nivelul contului
                    fiecărui membru compensator în cursul perioadei de doi ani care precedă
                    evaluarea, depășesc 25 de miliarde EUR;
              (d)   cea mai mare obligație de plată estimată angajată de entitățile stabilite în
                    Uniune sau care fac parte dintr-un grup supus supravegherii consolidate în
                    Uniune și calculată pe perioada de un an care precedă evaluarea, care ar fi
                    cauzată de situația de neîndeplinire a obligațiilor de plată a cel puțin primilor
                    doi dintre cei mai mari membri compensatori unici și a entităților afiliate
                    acestora în condiții de piață extreme, dar plauzibile depășește 3 miliarde EUR.
              În sensul literei (d), obligația de plată reprezintă angajamentele agregate în toate
              monedele din Uniune convertite în EUR în funcție de necesități.
     2.       Pe baza criteriilor specificate la articolele 1-5, ESMA poate stabili că o CPC dintr-o
              țară terță este o CPC de nivel 2 numai în cazul în care este îndeplinit cel puțin unul
              dintre indicatorii prevăzuți la alineatul (1).

                                                Articolul 7

                                         Data intrării în vigoare
     Prezentul regulament intră în vigoare în ziua următoare datei publicării în Jurnalul Oficial al
     Uniunii Europene.

     Prezentul regulament este obligatoriu în toate elementele sale și se aplică direct în toate statele
     membre.
     Adoptat la Bruxelles, 14.7.2020

                                                   Pentru Comisie,
                                                   Președinta
                                                   Ursula VON DER LEYEN

RO                                                   17                                                    RO